Broj: 711-I-1560-M-90/20-02-19

Zagreb, 18. rujna 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Tatijane Vučetić i Aleksandre Jozić-Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Slavka Tidlačke, općinskog načelnika Općine Levanjska Varoš, za davanjem mišljenja Povjerenstva,** na 98. sjednici održanoj dana 18. rujna 2020.g. daje sljedeće

**MIŠLJENJE**

1. **Sukladno odredbama ZSSI-a, nema zapreke da se kćer dužnosnika Slavka Tidlačke, općinskog načelnika Općine Levanjska Varoš, zaposli na radnom mjestu u sklopu projekata iz programa Europskog socijalnog fonda.**
2. **Povjerenstvo ukazuje dužnosniku Slavku Tidlački da se, u cilju zaštite vlastite vjerodostojnosti i očuvanja povjerenja građana u tijela javne vlasti, kao i otklanjanja svake sumnje da je dužnost općinskog načelnika Općine Levanjska Varoš koristio za probitak povezane osobe, izuzme od svakog pa i posrednog oblika sudjelovanja u provedbi postupka zapošljavanja u sklopu projekata iz programa Europskog socijalnog fonda, a posebice od donošenja odluke o odabiru kandidata te od potpisivanja ugovora o radu s istima.**
3. **Dužnosnik je, u svrhu očuvanja vlastitog integriteta i jačanja transparentnosti u obnašanju javnih dužnosti, obavezan članovima Općinskog vijeća Općine Levanjska Varoš, kao i članovima Povjerenstva za provedbu zapošljavanja u sklopu projekata iz programa Europskog socijalnog fonda deklarirati da je njegova kćer podnijela prijavu za posao. Istu okolnost dužnosnik je dužan objaviti i na službenoj internetskoj stranici Općine Levanjska Varoš.**

Obrazloženje

Zahtjev za davanjem mišljenja Povjerenstva podnio je dužnosnik Slavko Tidlačka, općinski načelnik Općine Levanjska Varoš. U knjigama ulazne pošte zahtjev je zaprimljen 07. rujna 2020. pod poslovnim brojem 711-U-3248-M-90/20-01-4, povodom kojeg se vodi predmet broj M-90/20.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Stoga je i dužnosnik Slavko Tidlačka povodom obnašanja navedene dužnosti dužan pridržavati se odredbi ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu navodi da je Općina Levanjska Varoš prijavila nekoliko projekata iz programa Europskog socijalnog fonda te da se uskoro očekuje potpisivanje ugovora za iste. Nadalje, dužnosnik navodi da će na predmetnim projektima biti otvoreno dvadesetak radnih mjesta te da je kćer načelnika Općini uputila upit da bi se prijavila na navedene natječaje radi ostvarivanja prava na zaposlenje. Dužnosnik postavlja pitanje bi li bio u sukobu interesa ukoliko se njegova kćer prijavi na objavljene natječaje i zadovolji uvjete te ako se s istom potpiše ugovor o radu.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 7. stavkom 1. podstavkom c) ZSSI-a kojim su propisana zabranjena djelovanja dužnosnika propisana je i zabrana zlouporabe posebnih prava dužnosnika koja proizlaze ili su potrebna za obavljanje dužnosti, dok je podstavkom i) propisana zabrana na koji drugi način koristiti položaj dužnosnika utjecanjem na odluku zakonodavne, izvršne ili sudbene vlasti kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

Člankom 4. stavkom 2. propisano je da je član obitelji dužnosnika u smislu ovog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika.

Povjerenstvo ističe kako zapošljavanje kćeri dužnosnika u tijelu javne vlasti u kojem on obnaša dužnost općinskog načelnika može dovesti do situacije u kojoj privatan interes s dužnosnikom povezane osobe može utjecati na nepristranost u obnašanju javne dužnosti, kao i stvoriti vanjski dojam da je isti iskoristio svoju dužnost kako bi postigao korist za člana svoje obitelji. Stoga je dužnosnik dužan izuzeti se od svakog, pa i posrednog sudjelovanja u provedbi postupka zapošljavanja na temelju objavljenih oglasa projekata Europskog socijalnog fonda, a posebice od donošenja odluka o odabiru kandidata i potpisivanja ugovora o radu s istima. Primjenom instituta izuzimanja u navedenoj situaciji otklanja se sumnja da je dužnosnik koristio položaj općinskog načelnika u cilju postizanja probitka povezane osobe. Dužnosnik se pritom također dužan izuzeti od bilo kakvog postupanja ukoliko bi se nakon eventualnog sklapanja ugovora o radu s njegovom kćeri, našao u situaciji odlučivanja o pravima, obvezama i interesima svoje kćeri u pogledu izvršavanja sklopljenog ugovora o radu.

Nadalje, dužnosnik je u cilju očuvanja vlastitog integriteta i jačanja transparentnosti u obnašanju javnih dužnosti obvezan članovima Općinskog vijeća Općine Levanjska Varoš kao i članovima Povjerenstva za provedbu zapošljavanja temeljem navedenih programa u Općini Levanjska Varoš deklarirati da je njegova kćer podnijela prijavu za objavljene natječaje. Na taj način skreće se pozornost članovima predstavničkog tijela Općine Levanjska Varoš kao i članovima Povjerenstva za provedbu natječaja, ali i zainteresiranoj javnosti na potrebu kontrole provedbe predmetnih oglasa za zapošljavanje te ukoliko dođe do sklapanja ugovora o radu, na potrebu provođenja nadzora nad izvršavanjem istog.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Slavko Tidlačka, elektronička dostava
2. Objava na internetskoj stranici Povjerenstva
3. Pismohrana